Vindforhold kan være årsag

Kommissionen skriver ligeledes, at lokale vindforhold kan have været medvirkende til, at sættevognstraileren fra selskabet DB Cargo rev sig løs og ramte det modkørende passagertog.

Beregninger har ifølge rapporten vist, at en vindstyrke på 21,8 meter i sekundet kunne være nok til, at en sættevogn kunne rive sig løs. På broen blev der målt 21,6 meter i sekundet, da ulykken fandt sted.

- Vindforholdene var tilstrækkelige til at vælte traileren den dag. Det underbygger blandt andet observationer af gnister og fund af dele fra før kollisionstidspunktet. Og kombineret med den overvejende sandsynlighed for, at traileren ikke var låst, siger Bo Haaning.

I en skriftlig kommentar til DR Nyheder oplyser transport-, bygnings- og boligminister Ole Birk Olesen (LA), at flere undersøgelser vil afgøre, om der er grund til at ændre reglerne på området.